
     Forord
    
   

   
    Det er nå 6 år siden vi ga ut den første utgaven av
    
     Å forske på egen praksis
    
    . Siden den gang har ny litteratur kommet til, og forsknings- og utvik­lingsarbeid har blitt stadig mer aktuelt både innenfor lærerutdanning og blant profesjonsutøvere. Dette har ført til et ønske om å revidere teksten fra 2016.
   

   
    Vi som er redaktører for boken, har mange års erfaring med å veilede lærerstudenter i deres aksjonsforskningsprosjekt. De siste årene har vi også erfart samarbeid med skoler som har drevet forsknings- og utvik­lingsarbeid innenfor desentralisert kompetanseutvikling (DeKomp). Dette er erfaringer vi har trukket veksler på i den nye utgaven av boken ved å inkludere flere og varierte eksempler på praktikerforskning. Videre har vi omarbeidet tidligere kapitler, oppdatert litteraturen vi refererer til, og vi har tydeligere posisjonert oss innenfor praktikerforskning. I et nyskrevet introduksjonskapittel diskuteres kunnskapsgrunnlaget for denne typen forskning. Og som svar på et behov vi har sett i praksis­feltet, har vi styrket bokens verktøyfunksjon. Det kommer særlig til uttrykk i det nyskrevne kapittel 5 som handler om gjennomføring og dokumentasjon av aksjonsforskning.
   

   
    Med dette oppdaterte og utvidede innholdet håper vi at boken kan bli både til nytte og inspirasjon for fremtidige praktikerforskere.
   

   
    Marit Ulvik, Hanne Riese og Dag Roness

